SZEOSZ

2. MAPEI-EDURACE Családi Terepfutó Nap
2022-05-29 | Domonyvölgy, Lázár Lovaspark, Domonyvölgy, Magyarország
Az EDUSPORT S.E. idén második alkalommal rendezi meg a MAPEI-EDURACE Családi Terepfutó Napot. Itt találod a tavalyi eseményről készült videót: https://youtu.be/mbScvMpGfjs. Tavaly 800 fő vett részt a rendezvényen, idén, az éppen gyermeknapra tervezett eseményen legalább 1200 emberre számítunk. Támogatóink között van a MAPEI, a HYUNDAI, a NATURLAND, a CERBONA, stb. hogy csak a legismertebbeket említsem. A rendezvény weboldalát itt találod: https://edusport.hu/2-mapei-edurace
A rendezvény a szokásos futóversenyektől két fontos koncepcionális tényezőben tér el:
1. Nagy a hangsúly a családokon, a gyerekek mozgatásán. Ennek megfelelően történt a helyszín kiválasztása. A lovasparkban biztonsággal tudnak közlekedni a gyerekek védett környezetben és számos gyermekprogram elérhető a falusi udvartól a pónilovagláson át a lovak megtekintéséig. Ezeket pedig a partnereink sportos programokkal egészítik ki.
2. Az „EDU” a tudatos sportolásra vonatkozik. A sportolást kiegészítő tevékenységekre, egyéb mozgásformák, étkezés, életmód. Ebben támogató partnereink segítik a résztvevőket. Pl. a Decathlon, a PodiSport, a PodiArt, a Cardio Consulting, jógaoktatók, edzők, masszőrök, akikhez a helyszínen is fordulhatnak kérdéseikkel a résztvevők. Illetve egy mini sportágválasztóként működve a családoknak, gyerekeknek lehetőségük nyílik számos sportág megismerésére. Tavaly a terepfutás mellett tollaslabda, labdarúgás, strandröplabda, hegyi kerékpár, tájfutás és jóga volt elérhető, de a kört idén tovább bővítjük újabb sportágakkal.
+1. Hogy a show se maradjon el, indítunk egy „Fuss gyorsabban egy lónál” versenyszámot, amelyen egy lóval/lovassal mérhetik össze tudásukat azok, akiknek van elég önbizalmuk. Ezt a futamot imádják a gyerekek, akik egyébként – szüleikkel ellentétben – rendszerint gyorsabban futnak a lónál!
